text: V vil vælge ny borgmesterkandidat
  17 december 2012 kl. 08.20
  Venstre i Fredericia skal se sig om efter ny spidskandidat til næste kommunalvalg, efter at tilliden til Thomas Banke er væk.
  Gruppeformanden for Venstre, Peder Hvejsel, siger mandag morgen til P4 Trekanten:
  - Jeg kan ikke forestille mig, at han er kandidat til næste valg, nej.
  Dermed skal partiet finde sig en ny spidskandidat inden kommunalvalget næste år.
  Et enigt økonomiudvalg - inklusive Venstres eget medlem af udvalget - vedtog i går en udtalelse om, at de har mistet tilliden til Thomas Banke.
  Blandt andet fordi han har brugt af kommunens penge til private goder som for eksempel hotelophold og middage på en sushi-restaurant.
  - Der er mere end blot sjusk, så vi mener ikke, at vi kan forsvare at fortsætte på den måde. Det mener hele byrådet, og dermed kommer vi over i en situation, hvor det politisk ville være helt umuligt, siger Peder Hvejsel til P4 Trekanten.
  Gruppeformanden peger på, at der er flere forhold i de papirer, som er kommet frem, der ikke er i overensstemmelse med det, man bør gøre som politiker og borgmester.
  Han vil ikke gætte på, hvem der kan blive ny spidskandidat for Venstre.
  - Men jeg kan helt klart afvise, at det bliver mig, siger Peder Hvejsel.
  Der skal indkaldes til en ekstraordinær generalforsamling for, at Venstre kan vælge en ny spidskandidat.
  Byrådet er indkaldt til et møde mandag, hvor eneste punkt på dagsordenen er mistilliden til Thomas Banke.
  